Иԥсҭазаара далҵит ашәҟәыҩҩы-асатирик Виктор Коклиушкин
16:52 12.11.2021 (ирҿыцуп: 21:20 12.11.2021)
Виктор Коклиушкин 10 инарзынаԥшуа шәҟәы, ажәабжьқәа, аповестқәа, ароманқәа авторс дрыман.
АҞӘА, абҵара 12 - Sputnik. 76 шықәса дшырҭагылаз иԥсҭазаара далҵит ашәҟәыҩҩы-асатирик Виктор Коклиушкин ҳәа аанацҳауеит РИА Новости, ателеканал "Россия 24" адыррақәа шьаҭас иҟаҵаны.
"Иԥсҭазаара далҵит ашәҟәыҩҩы-асатирик, адраматург Виктор Коклиушкин. Имонологқәа ирыԥхьон атәыла иреиӷьу аиумористцәа: Владимир Винокур, Евгени Петросиан, Клара Новикова, Ефим Шифрин. Виктор Михаил-иԥа 10 инарзынаԥшуа шәҟәы, ажәабжьқәа, аповестқәа, ароманқәа авторс дрыман", - лҳәеит амҩаԥгаҩ.
Анышә данамардо атәы макьаназ иазгәаҭам.
Виктор Коклиушкин диит Москва 1945 шықәсазы. Алитература инапы алеикаанӡа нџьнырс дыҟан. 1960-тәи ашықәсқәа рзы иҩымҭақәа ркьыԥхьра далагеит "Клуб 12 стульев", "Литературная газета" уҳәа рҿы. 70-тәи ашықәсқәа рзы Москонцерт аҿы инарыгӡон Коклиушкин иажәабжьқәа "Была весна", "По диким степям". 1980 шықәса инаркны асатирик аестрадаз аҩра далагеит.
Анаҩс Коклиушкин ихаҭа далагеит ихатә ҩымҭақәа рыԥхьара. Лассы-лассы дырҭаауан адырраҭарақәа: "Аншлаг", "Смехопанорама", "Кривое зеркало", "Смеяться разрешается".